b'\n_START_ARTICLE_\nN\xc3\xb5mme Saksa Lunastaja kirik\n_START_PARAGRAPH_\nN\xc3\xb5mme Saksa Lunastaja kirik on kirik Tallinnas N\xc3\xb5mme asumis \xc3\x95ie ja Valdeku t\xc3\xa4nava vahel, \xc3\x95ie ja Rohelise t\xc3\xa4nava nurgal aadressil \xc3\x95ie 10._NEWLINE_Kiriku ja selle juurde kuuluva pastoraadi projekteeris Robert Natus._NEWLINE_Kinnistu omanik ja ehitaja oli Saksa Kiriklik \xc3\x9ching, kuhu kuulusid peamiselt N\xc3\xb5mme linnas elanud baltisakslased. Pastoraat valmis 1927. aastal. Kirik v\xc3\xb5eti kasutusele novembris 1932._NEWLINE_Aastatel 1939\xe2\x80\x931940 lahkus valdav enamik koguduseliikmeid Saksamaale. Hoonet hakkas kasutama Paldiski kogudus._NEWLINE_1948. aastal anti hoone Eesti N\xc3\xb5ukogude Kunstnike Liidule ateljeeruumideks. Sel ajal l\xc3\xa4ks kaduma orel. 1956. aastal otsustati kirik anda k\xc3\xb5rvalasuva Tallinna 30. Keskkooli t\xc3\xb6\xc3\xb6\xc3\xb5petuse ruumideks. Sellega seoses ehitati hoone aastatel 1957\xe2\x80\x931958 kapitaalselt \xc3\xbcmber. Valati raudbetoonist vahelagi ja muudeti akende kuju, nii et selle sise- ja v\xc3\xa4lisilme muutus oluliselt. Pastoraadis on kolm korterit. \xc3\x9cks neist on ehitatud kiriku kunagisest kantseleist ja kahte hoonet \xc3\xbchendanud koridorist._NEWLINE_Vahepeal seisis kirikuhoone aastaid t\xc3\xbchjalt._NEWLINE_Omandireformi k\xc3\xa4igus tagastati kirik, pastoraat ja maa N\xc3\xb5mme Kristlikule \xc3\x9chingule, mille juhatus otsustas need kinkida N\xc3\xb5mme Rahu kogudusele. Kinkelepingule kirjutati alla 25. m\xc3\xa4rtsil 2003._NEWLINE_Kirikut on hakatud taastama. Seal on kavas hakata pidama n\xc3\xa4dala sees jumalateenistusi. Tulevikus tuleb selle kiriku juurde v\xc3\xb5ib-olla eraldi kogudus._NEWLINE_Jumalateenistuste k\xc3\xb5rval hakatakse seal korraldama ka kontserte._NEWLINE_Hoonest on praht v\xc3\xa4lja veetud ja vahelagi lammutatud. Aknaavade suurust on korrigeeritud ja paigaldatud on uued sarikad. 20. jaanuaril 2006 peeti temperatuuril \xe2\x80\x9320 \xc2\xb0C sarikapidu._NEWLINE_4. mail 2008 \xc3\xb5nnistati p\xc3\xa4rast mitmeaastast renoveerimist kirik sisse.'